Антоній Бескид

**Антоний Бескид**,  *Beszkid Antal*,  *Anton Beskid*;  Ганиговце, Мадярске кральовство –  Ужгород, Чехословакия — русинскый политик, доктор права, сполоченскый дѣятель, другый губернатор Подкарпатской Руси.

## Биография
;Родина:Походив з родины познатых грекокатолицкых священикох и русинскых патриотох: його дѣдо, Михайло Бескид (1796–1879, псевд. Лаборчан), быв етнограф, публициста и сполочник Духновича и Добрянского, його отець, Георгий Бескид (1829–1897, псевд. Торисин), быв историк и фолклориста.

;Школы:З Ужгородом быв звязаный уже в молодых роках: тут ся учив на гимназии.  Выштудовав право на Пряшовской правничой академии (1874–1877) и юридичной факултѣ Будапештской универзиты (1877–1879), де в року 1880 зыскав титул JUDr (доктор права). 

;Фахова чинность:Працовав як адвокат в Будапештѣ (1880–1883), в Кежмарку (1883–1907), пак в Спишской Старой Вси и Пряшовѣ, де быв тыж юридичным радником  Пряшовской грекокатолицкой архиепархии (1906-10). 

;Политична карьера:
* **1910** В року 1910 зостав выбраный за посланця до мадярского сойму од опозичной Народной католицкой партии и быв на той функции в роках 1910–1918. Яко посланець мадярского парламенту вызначно ся  ангажовав за права Русинох и Словакох.   
* **1918** По роспадѣ Австро-Мадярщины, в новембрѣ 1918 став на чолѣ пряшовской Руськой народной рады, котра была за припоѣня цѣлой територии подкарпатскых Русинох ку России, але по болшевицком переворотѣ, коли похопив нереалность того, зоз Руськов народнов радов выступовав за припоѣня русинскых територий ку Чехословакии. 
* **1919** В януарѣ 1919 быв покликаный до чехословацкой делегации на Парижску мирову конференцию в роли представителя Подкарпатской Руси. 8. мая 1919 in absentia быв выбраный за предсѣдника Централной Руськой Народной Рады, створеной в Ужгородѣ. В маю основав Руську народну партию (Русская народная партія) в Пряшовѣ, котра главным пунктом програмы мала неодкладне прилучѣня русинской части Пряшовского края ку Подкарпатской Руси, чим стала в опозицию интересам словацкых политикох, але и планам президента Масарика, якый закулисно радив Словакам не подписовати ниякы документы, дотычны границь з Подкарпатсков Русьов. В конци рока 1919 з успѣшнов пропаганднов мисиев навщѣвив Русинох США. .  
* **1920** З помочов америцкых Русинох основав *Русскій народный банкъ* в Ужгородѣ и быв його директором (1920–1925), активно финанчно подпоровав русинскы културны общества, школы, библиотекы.
* **1922** 8. апрѣля быв од Руськой народной партии посланый делегатом на конференцию Лигы Народох з «Меморандумом карпаторуського люду, дочасно припоеного ку Словакии», в котром влада Чехословакии была обвинена з недодержаня своих завязань, взятых в Сен-Жерменѣ. Влѣтѣ партия организовала протестны манифестации во Свиднику, Меджилаборцях, Гуменном, Стакчинѣ и Велятох. 23. новембра в Пряшовѣ партия зобрала *Всенародный русинскый конгрес* з участьов делегатох з цѣлой выходной Словакии и представительох америцкых русинскых организаций, де зажадали од влады Чехословакии сповнѣня меджинародных завязань перед Русинами: выборы до сойма и установлѣня справедливой границѣ меджи Подкарпатсков Русьов и Словакиев.   
* **1923** Од апрѣля 1921, коли резигновав Григорий Жаткович, уряд губернатора быв незанятый, хоть А. Бескид як найвеце заангажованый в процес взнику Чехословакии быв готовый го заняти.  Але чехословацка влада жадала од А. Бескида, жебы перестав з активнов опозициев и лишив ведучый пост в опозичной партии, и як на то пристав, быв 14. децембра 1923 менованый за губернатора Подкарпатской Руси и на том урядѣ зостав аж до смерти.

## Губернаторство
А. Бескид яко губернатор не лем морално, але и финанчно подтримовав русинске школство и културны организации. На потребы Общества Духновича подаровав 50 000 корун, што было на тот час великов сумов. Субсидовав гроши на библиотекы, школы, русинскы домы, памятникы русинскым будителям, выдаваня их книг. Подтримовав идею едности Русинох Подкарпатя и Словакии. Приоритов роботы губернатора поважовав розвой своефайтовой народной културы Русинох. В року 1924 организовав умѣлецко-етнографичну выставку, яка выволала великый интерес и за границями Чехословакии. Його старанями вышла триязычна монография *Умѣня Подкарпатской Руси*.

Тогочасны новинкы писали, же губернатор Бескид не мав ниякых прав.
Од часу резигнации Жатковича пост губернатора ПодкарпатскоЙ Руси de facto быв чисто формалным, змѣнити ситуацию и свои права А. Бескид не пробовав, додержовав ся даного слова и не выступовав з опозичныма демаршами за довгы рокы свого губернаторства. 

14. юла 1927 парламент схвалив закон ч. 125/1927, котрым была република роздѣлена на 4 краины: Чешску, Моравскошлезску, Словацку и Подкарпаторуску, в чолѣ каждой краины став краинскый президент, менованый президентом републикы и подрядженый министрови внутра. В Подкарпатской Руси быв то Антонин Розсыпал, перед тым вицегубернатор. Уряд губернатора зостав и надале, але теперь уже формалный de jure. Подля того закона намѣсто подкарпаторуского сойма мало ся выберати 18-членне краинске представительство, але хотьяке рѣшѣня його могло быти заблоковане краинскым президентом. Против того закона протестовали автономистскы партии и губернатор Бескид, указуючи, же негуе меджинародны и конштитучны завязаня сопротив Подкарпатской Руси. Жебы загасити огень критикы, министер внутра Йозеф Черны обѣцяв, же тот закон в одношѣню краины Подкарпаторуской стратить силу, коли буде заведена автономия. В року 1932 Бескидово официалне поданя президентови , в котром поновно жадав сповнѣня завязань Чехословакии, дотычных русинской автономии, учинило великый розрух. Але закон зоставав на силѣ аж по рок 1937, а губернатор Бескид ся автономии не дожив.

Уже по його смерти приятелѣ споминали, же постаршый губернатор, котрого велми любили за його доброту и широке меценашство, чув ся в урядѣ губернатора вегзованым, його шикановали, виноватили в тому, што змѣнити не было в його силах.

## Жерела и одказы
* **Pop, Ivan**. Malé dejíny Rusínov. Vydalo Združenie inteligencie Rusínov Slovenska. Bratislava, 2011. 
* **Révai nagy lexikona**. 21. köt. Révai Testvérek Irodalmi Intézet Részvénytársaság, Budapest. 1935. 
* **Тетяна Літераті (2017)**: Ужгород. Невигадані історії. Історико-краєзнавчі нариси. — Ужгород: Карпати, 2017 — 208 с.  
* **Алмашій, Михайло**: Русинська педагогічна енциклопедія. — Ужгород: Карпатська Вежа, 2005. — 304 с.  
* **Павло Роберт Маґочій, Іван Поп**: Бескид Антоній // 
* **Поп, Иван.** Энциклопедия Подкарпатской Руси. — Ужгород: Изд-во В.Падяка, 2001. — 431 с.   
* 
* 

## Литература
* 
* 

## Референции

Катеґорія:Русиньскы політіци
Катеґорія:Державны урядници
Катеґорія:Посланцьове парламента